CELEX: 32015H0682
Language: bg
Date: 2015-04-29 00:00:00
Title: Препоръка (ЕС) 2015/682 на Комисията от 29 април 2015 година относно мониторинга на наличието на перхлорат в храните (Текст от значение за ЕИП)

30.4.2015   
            
            
               BG
            
            
               Официален вестник на Европейския съюз
            
            
               L 111/32
            
         ПРЕПОРЪКА (ЕС) 2015/682 НА КОМИСИЯТА
   от 29 април 2015 година
   относно мониторинга на наличието на перхлорат в храните
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:
   
               (1)
            
            
               Перхлорат се среща в естествен вид в околната среда в утайки от нитрат и поташ, може да се образува в атмосферата и да попадне в почвата и подпочвените води. Той също така се среща като замърсител на околната среда, вследствие на употребата на нитратни торове и на производството, използването и обезвреждането на амониев перхлорат, който се използва в ракетни горива, експлозиви, фойерверки, сигнални ракети и помпи за надуване на въздушни възглавници на автомобили, както и в други промишлени процеси. Перхлорат може също така да се образува при разграждането на натриев хипохлорит, който се използва за дезинфекциране на вода, и може да предизвика замърсяване на водата в системите за водоснабдяване. Водата, почвите и торовете се считат за потенциални източници на замърсяване на храните с перхлорат.
            
         
               (2)
            
            
               Експертната група по замърсителите в хранителната верига (CONTAM) към Европейския орган за безопасност на храните (ЕОБХ) предостави научно становище относно рисковете, на които е изложено общественото здраве във връзка с наличието на перхлорат в храните (1). Експертната група стигна до заключението, че хроничната експозицията на перхлорат чрез храната е потенциална заплаха, по-специално когато се консумира храна в по-големи количества от по-младите възрастови групи от населението с лек до умерен недостиг на йод. Освен това е възможно краткотрайната експозиция на перхлорат да не е безопасна за кърмачета и малки деца, които приемат малко йод.
            
         
               (3)
            
            
               Експертната група заключи, че са необходими повече данни за наличието на перхлорат в храните в Европа, особено в зеленчуците, храните за кърмачета, млякото и млечните продукти, за да се намали още повече несигурността в оценката на риска. Високи нива са били открити в зеленчуци от семейство Тиквови и в листни зеленчуци, преди всичко когато са отглеждани в оранжерии или под покритие. Няма достатъчно данни за наличието на перхлорат в храните, в частност в проби от храни, взети след 1 септември 2013 г. Анализът на перхлорат в питейната вода следва да включва, ако е възможно, и питейна вода, която не попада в обхвата на определението на понятието „храни“ съгласно Регламент (ЕО) № 178/2002 на Европейския парламент и на Съвета (2). След 1 септември 2013 г. са взети мерки за ограничаване на риска и данните за перхлорат от след това взетите проби вече сочат ниво, което отговаря по-добре на принципа „толкова ниско, колкото е разумно постижимо“, след като са приложени добри практики (например използване на торове с ниско съдържание на перхлорат), и отчитат по-добре сегашното наличие на перхлорат в храните.
            
         
               (4)
            
            
               Поради това е целесъобразно да се препоръча мониторинг на наличието на перхлорат в храните,
            
         ПРИЕ НАСТОЯЩАТА ПРЕПОРЪКА
   
               1.
            
            
               Държавите членки следва, с активното участие на стопанските субекти в хранителната промишленост, да извършват мониторинг на наличието на перхлорат в храните, по-специално във:
               
                           а)
                        
                        
                           плодове, зеленчуци и преработени продукти от тях, включително сокове;
                        
                     
                           б)
                        
                        
                           храни за специфична хранителна употреба, предназначени за кърмачета и малки деца, както са определени в Регламент (ЕС) № 609/2013 на Европейския парламент и на Съвета (3);
                        
                     
                           в)
                        
                        
                           сушени билки и подправки; чай; билкови и плодови настойки;
                        
                     
                           г)
                        
                        
                           напитки, включително питейна вода.
                        
                     
         
               2.
            
            
               С цел да се гарантира, че пробите са представителни за изследваната партида, държавите членки следва да спазват процедурите за вземане на проби, определени в приложението към Регламент (ЕО) № 1882/2006 на Комисията (4) за листни зеленчуци и в част Б от приложението към Регламент (ЕО) № 333/2007 на Комисията (5) за други храни, попадащи в приложното поле на Регламент (ЕО) № 333/2007.
            
         
               3.
            
            
               Следният метод за анализ дава надеждни резултати:
               „Quick Method for the Analysis of Residues of numerous Highly Polar Pesticides in Foods of Plant Origin involving Simultaneous Extraction with Methanol and LC-MS/MS Determination (QuPPe-Method) — Version 7.1“ Методът може да бъде изтеглен от следната страница: http://www.crl-pesticides.eu/library/docs/srm/meth_QuPPe.pdf
               В допълнение следва да се направи консултация със статията „Analysis of Perchlorate in Food Samples of Plant Origin Applying the QuPPe-Method and LC-MS/MS“, в която се описва как да се интегрира замърсителят на околната среда перхлорат в горепосочения метод QuPPe за изследване на множество остатъчни вещества. Статията може да бъде изтеглена от страницата http://www.analytik-news.de/Fachartikel/Volltext/cvuase2.pdf
               Следва да се постави целта границата на количествено определяне (LOQ) за анализа на перхлорат да не надвишава в храни за кърмачета и малки деца 2 μg/kg, в други храни — 10 μg/kg и в сушени билки, подправки, чай, както и в билкови и плодови настойки — 20 μg/kg.
            
         
               4.
            
            
               Държавите членки следва, с активното участие на стопанските субекти в хранителната промишленост, да провеждат изследвания за установяване на факторите, които водят до наличието на перхлорат в храните. Анализът на наличието на перхлорат в торовете, почвите, водата за напояване и обработените води е особено подходящ в ситуации, когато тези фактори са от значение.
            
         
               5.
            
            
               Държавите членки следва да гарантират, че резултатите от анализите се предоставят редовно и най-късно до края на февруари 2016 г. на ЕОБХ във формàта на ЕОБХ за предаване на данни в съответствие с изискванията на насоките на ЕОБХ „Guidance on Standard Sample Description (SSD) for Food and Feed“ (6) и с допълнителните специфични изисквания за докладване на ЕОБХ.
            
         
      Съставено в Брюксел на 29 април 2015 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  Експертна група CONTAM към ЕОБХ (Експертна група по замърсителите в хранителната верига към ЕОБХ), 2014 г. Scientific Opinion on the risks to public health related to the presence of perchlorate in food, in particular fruits and vegetables. EFSA Journal (Бюлетин на ЕОБХ) 2014; 12(10):3869, стр. 106 doi:10.2903/j.efsa.2014.3869.
   
      (2)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).
   
      (3)  Регламент (ЕС) № 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (ОВ L 181, 29.6.2013 г., стр. 35).
   
      (4)  Регламент (ЕО) № 1882/2006 на Комисията от 19 декември 2006 г. относно методи за вземане на проби и анализ за целите на официалния контрол на храни за съдържание на нитрати (ОВ L 364, 20.12.2006 г., стр. 25).
   
      (5)  Регламент (ЕО) № 333/2007 на Комисията от 28 март 2007 г. за определяне на методите за вземане на проби и анализ за официалния контрол върху съдържанието на олово, кадмий, живак, неорганичен калай, 3-MCPD и полициклични ароматни хидрокарбони в храни (ОВ L 88, 29.3.2007 г., стр. 29).
   
      (6)  http://www.efsa.europa.eu/en/datex/datexsubmitdata.htm